## Carlos Mazón es reunix amb la Confederació d'Empresaris de Transport i Logística de la Comunitat Valenciana (CETCV)

*** En la trobada han participat representants de les tres federacions provincials del sector del transport**

**València.**

El president de la Generalitat, Carlos Mazón, ha mantingut una reunió de treball amb la Confederació d’Empresaris de Transport i Logística de la Comunitat Valenciana (CETCV), que conjumina les federacions de les províncies de Castelló, València i Alacant.

El cap del Consell ha valorat la funció de la confederació autonòmica per a impulsar la modernització i la competitivitat de les empreses del transport, així com el paper per a coordinar les necessitats d’un sector estratègic per a l’activitat econòmica i comercial. De fet, la Comunitat Valenciana és la tercera autonomia que més mercaderies mobilitza a Espanya.

Per part de la Confederació, han assistit el president de la Federació Valenciana d’Empresaris del Transport i la Logística (FVET), Carlos Prades, que assumix la presidència de la Confederació, que tindrà caràcter rotatori; el president de la Federació Provincial d’Associacions d’Empresaris de Transport de Mercaderies i Viatgers de la província d’Alacant (FETRAMA), Juanjo Hernández, i el president de l’Associació Castellonenca de Transport de Mercaderies (ACTM), Carmelo Martínez.

En la reunió també han participat la consellera de Medi Ambient, Aigua, Infraestructures i Territori, Salomé Pradas, i el president de la Confederació Empresarial de la Comunitat Valenciana, Salvador Navarro.

A través de CETCV, el sector suma forces i traça un full de ruta comú per a abordar de manera conjunta les necessitats del transport i la logística a la Comunitat Valenciana.

Fecha: 06/02/2024